U Tuđmanovo doba bio je jedan od najmoćnijih ljudi u Hrvatskoj, danas je obilježen kao jedan od najkontroverznijih političara s vrlo negativnim imidžem u javnosti. Zašto HDZ diskretno radi na njegovu povratku u stranku i što s njime dobiva, a što gubi?

>> Ivić Pašalić nakon 10 godina vraća se u HDZ

Vodstvo je oprezno

U HDZ-u objašnjavaju da se vode čistom matematikom – u ugaslom Pašalićevu Hrvatskom bloku bilo je 10.400 članova, koji su sada uglavnom pasivizirani birači bez svoje stranke, a razočarani HDZ-om. Oni i njihove obitelji u pravilu nisu niti izlazili na izbore. Povratkom Ivića Pašalića šef HDZ-a Tomislav Karamarko osnažio bi i učinio iskrenom svoju poruku da su u tu stranku dobrodošli svi koji su iz nje morali otići jer su postali politički nepodobni. U trenutku kada HDZ formira tzv. Antikukuriku koaliciju (uskoro će odabrati pravo ime), koalira i s realno po potpori birača i s marginalnijim strankama. Stoga ima smisla prvo posegnuti u \"vlastiti bunar\" i vratiti bivše članove. Matematika je tu jasna – HDZ treba brojne pašalićevce, a ako uz to ide i Pašalić, od toga se neće praviti ni teatar ni problem. Rehabilitacijom blokovaca HDZ računa na jačanje biračkog tijela jer dio birača neće više apstinirati od izbora. A HDZ-u je to presudno važno uoči skorašnjih lokalnih izbora. Pašaliću ide u prilog to što, iako je podržavao Kujundžića, nakon unutarstranačkih izbora nije rovario protiv novoizabranog vodstva. I Kujundžić sada kaže, misleći na Pašalića, da \"nisam ničiji proizvod, a da sam bio u paktu, možda bih i bolje prošao\". Ipak, u HDZ-u su oko cijele priče vrlo oprezni jer Pašalića ne dočekuju svi u stranci raširenih ruku.

Nema optužnice

Protiv Pašalića nije pokrenut nijedan sudski postupak, no ipak je opterećen aferama, figurira kao osoba koja je u javnosti i dalje sinonim za pretvorbene muljaže iz \'90-ih. Smatra se da bi mu najteži zadatak pred javnošću bio objasniti podrijetlo svog bogatstva. Premda mu nikada nije dokazana, uz Pašalića se veže afera Dubrovačka banka, u kojoj su ga mediji isticali kao petog ortaka u tajnom i nezakonitom preuzimanju te banke koje je imalo posljedice za cijeli bankarski sustav u Hrvatskoj.

Pašalić je od liječnika iz Ivanca postao Tuđmanova desna ruka, glavni HDZ-ov operativac, dok 2002. nije izbačen iz HDZ-a. Pokušao je s Hrvatskim blokom, no kasnije se bacio u gradnju stanova. Poslovi mu, kao ni ostalima u tom biznisu, ne idu. Spasio se, međutim, pravodobnim pokretanjem proizvodnje peleta, koji su na ogrjevnom tržištu sada hit.

Politički uspon i pad 1989./1990. - Poč Politički uspon i pad 1989./1990. - Počeo kao liječnik Pašalić je suosnivač HDZ-a u Varaždinu i Ivancu. U to vrijeme radio je kao liječnik u Domu zdravlja u Ivancu. 1992.-1993. - Napredak u stranci Pašalić napreduje u HDZ-u i postaje predsjednik Izvršnog odbora HDZ-a. 1993.-1999. - Tuđmanov savjetnik U tom je razdoblju doktor član Predsjedništva HDZ-a, a od 1993. do 1999. savjetnik pok. predsjednika Tuđmana za unutarnju politiku. 1995.-2000. - Potpredsjednik HDZ-a Pašalićeva stranačka karijera i dalje napreduje pa je u to vrijeme bio potpredsjednik HDZ-a. 1995.-2000. - Ravnatelj zaklade Pašalić je istovremeno i ravnatelj Zaklade hrvatskog državnog zavjeta. 2002. - Izbačen iz stranke Nakon gubitka u srazu sa Sanaderom, Pašalić je protjeran iz HDZ-a te osniva Hrvatski blok, koji je naknadno propao.